Det er tidlig morgen og på sentrum er det folketomt og stille. Med unntak av noen få morgenfugler, sover byen.
To som derimot er i full sving, er Raymond Lien og Gøran Hågensen. De sørger for å holde gangvei, gågate og parkeringsplasser fri for snø før morgenrushet setter i.
– For å få alt klart til rushet må vi starte tidlig, men det er helt greit, påpeker Lien.
Torsdag morgen vipper temperaturen rundt null grader. Det har snødd på morgenkvisten, men ikke all verdens – og kommunens brøytere har derfor fått litt ekstra søvn. Snør det mye blir det nattjobb på mannskapet. – Vi starter fra klokken 4 på morgenen, forteller Magne Opgård, leder for driftsavdelingen i Alta kommune.
Alta kommunes maskinpark består av ti maskiner, og i løpet av vinteren kjøres de hardt for å holde snøen i sjakk fra Hjemmeluft i vest til Rafsbotn i øst. – Guttene er flinke og har god erfaring. Vi synes det er bedre nå, sier Opgård. For denne vinteren bestemte Alta kommune seg for å ta seg av stort sett all brøyting på sentrumsområdet selv.